CELEX: 32018R0674
Language: sl
Date: 2017-11-17 00:00:00
Title: Delegirana uredba Komisije (EU) 2018/674 z dne 17. novembra 2017 o dopolnitvi Direktive 2014/94/EU Evropskega parlamenta in Sveta v zvezi s polnilnimi mesti za motorna vozila kategorije L, oskrbo z električno energijo z obale za plovila za plovbo po celinskih plovnih poteh in oskrbovalnimi mesti za UZP za vodni promet ter o spremembi navedene direktive v zvezi s priključki za motorna vozila za dovod plinastega vodika (Besedilo velja za EGP. )

4.5.2018   
            
            
               SL
            
            
               Uradni list Evropske unije
            
            
               L 114/1
            
         DELEGIRANA UREDBA KOMISIJE (EU) 2018/674
   z dne 17. novembra 2017
   o dopolnitvi Direktive 2014/94/EU Evropskega parlamenta in Sveta v zvezi s polnilnimi mesti za motorna vozila kategorije L, oskrbo z električno energijo z obale za plovila za plovbo po celinskih plovnih poteh in oskrbovalnimi mesti za UZP za vodni promet ter o spremembi navedene direktive v zvezi s priključki za motorna vozila za dovod plinastega vodika
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (1) ter zlasti člena 4(14), člena 5(3) in člena 6(11) Direktive,
   ob upoštevanju naslednjega:
   
               (1)
            
            
               Cilj prizadevanj Komisije v zvezi s standardizacijo je zagotoviti, da se tehnične specifikacije za interoperabilnost polnilnih in oskrbovalnih mest določijo v evropskih ali mednarodnih standardih, in sicer tako, da se opredelijo zahtevane tehnične specifikacije ob upoštevanju obstoječih evropskih standardov in povezanih mednarodnih dejavnosti v zvezi s standardizacijo.
            
         
               (2)
            
            
               V skladu s členom 10(1) Uredbe (EU) št. 1025/2012 Evropskega parlamenta in Sveta (2) je Komisija od Evropskega odbora za standardizacijo (CEN) in Evropskega odbora za elektrotehnično standardizacijo (Cenelec) zahtevala (3) pripravo in sprejetje ustreznih evropskih standardov ali spremembo obstoječih evropskih standardov za: oskrbo z električno energijo za cestni in pomorski promet ter celinsko plovbo; oskrbo cestnega prometa z vodikom; oskrbo z zemeljskim plinom, vključno z biometanom, za cestni in pomorski promet ter celinsko plovbo.
            
         
               (3)
            
            
               Standarde, ki sta jih razvila CEN in Cenelec, je evropska industrija odobrila, da bi se zagotovila mobilnost z vozili in plovili na alternativna goriva po vsej Uniji.
            
         
               (4)
            
            
               Z dopisom z dne 13. julija 2017 sta CEN in Cenelec Komisijo obvestila o standardih, ki naj se uporabljajo za javno dostopna polnilna mesta z izmeničnim tokom za motorna vozila kategorije L.
            
         
               (5)
            
            
               Standard EN ISO 17268 „Plinasti vodik – Priključne naprave za polnjenje goriva v kopenska vozila“ sta CEN in Cenelec sprejela julija 2016, objavila pa novembra 2016.
            
         
               (6)
            
            
               CEN in Cenelec sta sprejela standard EN ISO 20519 „Ladjarska in pristaniška tehnologija – Specifikacija za oskrbovanje plovil na utekočinjeni zemeljski plin“ in ga objavila februarja 2017.
            
         
               (7)
            
            
               Pred tem je bil decembra 2009 sprejet standard EN 15869-2 „Plovila za celinske vode – Električne povezave s kopnim, trifazni tok 400 V, do 63 A, 50 Hz – 2. del: Kopenska enota, varnostne zahteve“, ki je bil objavljen februarja 2010.
            
         
               (8)
            
            
               Opravljena so bila posvetovanja s skupino strokovnjakov foruma za trajnostni promet, ki je podala svoja priporočila glede standardov, ki jih zadeva ta delegirani akt.
            
         
               (9)
            
            
               Komisija bi morala Direktivo 2014/94/EU ustrezno dopolniti in spremeniti s sklici na evropske standarde, ki sta jih razvila CEN in Cenelec.
            
         
               (10)
            
            
               Ko se bodo z delegiranimi akti določile, posodobile ali dopolnile nove tehnične specifikacije, opredeljene v Prilogi II k Direktivi 2014/94/EU, bo treba določiti prehodno obdobje 24 mesecev. Datumi za objavo standardov so bili dogovorjeni po razpravah s CEN in Cenelec ob upoštevanju datuma, ko bodo nova oskrbovalna in polnilna mesta na voljo, kot je določeno v Direktivi 2014/94/EU, ter ob upoštevanju dozorevanja zadevnih tehnologij in trenutnega dela mednarodnih organizacij za standardizacijo –
            
         SPREJELA NASLEDNJO UREDBO:
   Člen 1
   Javno dostopna polnilna mesta z izmeničnim tokom do 3,7 kVA, rezervirana za električna vozila kategorije L, so zaradi interoperabilnosti opremljena najmanj z naslednjim:
   
               (a)
            
            
               vtičnicami ali priključki tipa 3a, kot je opisano v standardu EN 62196-2 (za način polnjenja 3);
            
         
               (b)
            
            
               vtičnicami in priključki, skladnimi s standardom IEC 60884 (za način polnjenja 1 ali 2).
            
         Javno dostopna polnilna mesta z izmeničnim tokom več kot 3,7 kVA, rezervirana za električna vozila kategorije L, so zaradi interoperabilnosti opremljena najmanj z vtičnicami ali priključki tipa 2, kot je opisano v standardu EN 62196-2.
   Člen 2
   Oskrba z električno energijo z obale za plovila za plovbo po celinskih plovnih poteh je skladna s standardom EN 15869-2 „Plovila za celinske vode – Električne povezave s kopnim, trifazni tok 400 V, do 63 A, 50 Hz – 2. del: Kopenska enota, varnostne zahteve“.
   Člen 3
   Oskrbovalna mesta za UZP za plovila za plovbo po celinskih plovnih poteh ali morske ladje, ki niso zajeta v Mednarodnem kodeksu za gradnjo in opremo ladij, ki prevažajo utekočinjene pline v razsutem stanju (kodeks IGC), so skladna s standardom EN ISO 20519.
   Člen 4
   V Prilogi II k Direktivi 2014/94/EU se točka 2.4 nadomesti z naslednjim:
   
      
                  „2.4
               
               
                  Priključki za motorna vozila za dovod plinastega vodika ustrezajo standardu EN ISO 17268 „Plinasti vodik – Priključne naprave za polnjenje goriva v kopenska vozila“.“
               
            
   Člen 5
   Ta uredba začne veljati dvajseti dan po objavi v Uradnem listu Evropske unije.
   Uporablja se od 24. maja 2020.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 17. novembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 307, 28.10.2014, str. 1.
   
      (2)  Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).
   
      (3)  M/533 Izvedbeni sklep Komisije C(2015) 1330 final z dne 12. marca 2015 o zahtevi za standardizacijo, naslovljeni na evropske organizacije za standardizacijo, v skladu z Uredbo (EU) št. 1025/2012 Evropskega parlamenta in Sveta, da se oblikujejo evropski standardi za infrastrukturo za alternativna goriva.